Foto: Index, FAH

SABORSKI zastupnici ovaj su tjedan odlično demonstrirali do kojih granica može ići bahatost i neodgovornost političara.



Tri tjedna su bila potrebna, i isto toliko pokušaja, da bi vladajući osigurali kvorum. Napokon je, nakon nekoliko tjedana najava i nekoliko tjedana pokušaja da se zastupnike dovede na radno mjesto za koje su obilno plaćeni, ukinut ured bivšeg predsjednika Stipe Mesića. Zbog kvoruma se u Saboru drugi put pojavila i Sandra Perković, zastupnica Milana Bandića, ali i mnogi drugi rijetki gosti saborskih klupa čije ime nije toliko zvučno kao ono proslavljene sportašice.



Kvorum je postignut nešto prije jedanaest sati, a već u podne sabornica je bila uglavnom prazna.

Tekst se nastavlja ispod oglasa





Željko Glasnović govorio je o tome kako se Hrvatima na svakom koraku uskraćuju prava, Ladislav Ilčić podsjetio je da su brojni Hrvati stradali pod pozdravom "Smrt fašizmu- sloboda narodu", a slušali su ih malobrojni zastupnici, kako vladajući tako i oporbeni.



Zamorna rasprava uskoro je otjerala i ono malo zastupnika pa je u srijedu oko 13 sati u Saboru ostalo samo tridesetak ljudi.



Sjednica je nastavljena jučer, a pošto se ništa nije glasalo situacija je bila još gora. U podne je u Saboru sjedilo samo četvero HDZ-ovaca, a ni oporbeni se nisu mogli pohvaliti velikim brojem zastupnika.



Sabor ne zasjeda idući tjedan



Koliko god vladajući mjesecima govorili o teškoj situaciji u kojoj je zemlju ostavila bivša vlast i o hitnosti reformi, to sve pada u drugi plan kad je u pitanju rad zastupnika, odnosno upravo onih ljudi koji bi hitne reforme za izvlačenje zemlje iz gliba trebali donositi.



Naime, nakon što su se ovaj tjedan otvoreno narugali narodu koji ih je birao i funkciju zastupnika sveli tek na kratkotrajno pojavljivanje na radnom mjestu u svrhu izglasavanja realno nebitnog zakona, zastupnici idući tjedan - neće uopće zasjedati.



"Sabor neće zasjedati idući tjedan i s plenarnim radom nastavlja u srijedu, 1. lipnja", kratko su nam odgovorili iz Sabora na naš upit.



Sljedeći tjedan je, ukoliko ste zaboravili, blagdan Tijelova koji, što je uvijek zgodno, pada u četvrtak. A četvrtak je šteta ne spojiti s vikendom. S oba vikenda.